CELEX: 32020R0591
Language: el
Date: 2020-04-30 00:00:00
Title: Κατ’ εξουσιοδότηση κανονισμός (ΕΕ) 2020/591 της Επιτροπής της 30ής Απριλίου 2020 σχετικά με την έναρξη εφαρμογής έκτακτου και προσωρινού καθεστώτος ενίσχυσης για ιδιωτική αποθεματοποίηση ορισμένων τυριών και τον εκ των προτέρων καθορισμό του ποσού της ενίσχυσης

4.5.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 140/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/591 ΤΗΣ ΕΠΙΤΡΟΠΗΣ
         της 30ής Απριλίου 2020
         σχετικά με την έναρξη εφαρμογής έκτακτου και προσωρινού καθεστώτος ενίσχυσης για ιδιωτική αποθεματοποίηση ορισμένων τυριών και τον εκ των προτέρων καθορισμό του ποσού της ενίσχυσης
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 219 παράγραφος 1 σε συνδυασμό με το άρθρο 228,
         Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (2), και ιδίως το άρθρο 62 παράγραφος 2 στοιχείο β),
         Εκτιμώντας τα ακόλουθα:
         
                     (1)
                  
                  
                     Η τρέχουσα πανδημία COVID-19 και οι εκτεταμένοι περιορισμοί στις μετακινήσεις που έχουν επιβληθεί στα κράτη μέλη έχουν οδηγήσει σε πτώση της ζήτησης για ορισμένα προϊόντα στον τομέα του γάλακτος και των γαλακτοκομικών προϊόντων, ιδίως τα τυριά. Η εξάπλωση της νόσου και τα μέτρα που έχουν θεσπιστεί περιορίζουν τη διαθεσιμότητα της εργασίας, θίγοντας ιδίως τα στάδια της παραγωγής, της συλλογής και της επεξεργασίας του γάλακτος. Επίσης, η υποχρεωτική αναστολή λειτουργίας των καταστημάτων, των υπαίθριων αγορών, των εστιατορίων και των λοιπών χώρων φιλοξενίας επέφερε τη διακοπή λειτουργίας του κλάδου της φιλοξενίας και της εστίασης, με αποτέλεσμα να επέλθουν σημαντικές αλλαγές στα πρότυπα ζήτησης γάλακτος και γαλακτοκομικών προϊόντων. Ο κλάδος της φιλοξενίας και της εστίασης αντιστοιχεί στο 15 % περίπου της εγχώριας ζήτησης τυριού στην Ένωση. Επιπλέον, οι αγοραστές στην Ένωση και στην παγκόσμια αγορά ακυρώνουν συμβάσεις και καθυστερούν τη σύναψη νέων, εν αναμονή περαιτέρω πτώσης των τιμών. Οι εξαγωγές τυριού προς τρίτες χώρες αντιπροσωπεύουν το 8 % της συνολικής παραγωγής τυριού της Ένωσης.
                  
               
                     (2)
                  
                  
                     Ως εκ τούτου, η μεταποίηση του παραχθέντος νωπού γάλακτος εκτρέπεται εν μέρει σε χύδην, συντηρήσιμα προϊόντα με μεγάλη διάρκεια ζωής, χαμηλότερης έντασης εργασίας, όπως το αποκορυφωμένο γάλα σε σκόνη και το βούτυρο. Ωστόσο, πολλές εγκαταστάσεις παραγωγής τυριού στην Ένωση δεν έχουν ικανότητα μεταποίησης του γάλακτος σε διαφορετικά προϊόντα και είναι αναγκασμένες να συνεχίζουν να παράγουν τυριά για τα οποία η ζήτηση έχει σημειώσει κατακόρυφη πτώση.
                  
               
                     (3)
                  
                  
                     Ο τομέας του τυριού αντιμετωπίζει κατάσταση διαταραχής της αγοράς που οφείλεται σε σοβαρή ανισορροπία μεταξύ προσφοράς και ζήτησης. Κατά συνέπεια, εάν δεν ληφθούν μέτρα κατά της εν λόγω διαταραχής της αγοράς, αναμένεται να μειωθούν οι τιμές του τυριού στην Ένωση και είναι πιθανό να συνεχιστεί η άσκηση πτωτικής πίεσης.
                  
               
                     (4)
                  
                  
                     Τα μέτρα παρέμβασης στην αγορά βάσει του κανονισμού (ΕΕ) αριθ. 1308/2013 φαίνεται να μην επαρκούν για την αντιμετώπιση της διαταραχής της αγοράς, δεδομένου ότι στοχεύουν άλλα προϊόντα, όπως το βούτυρο και το αποκορυφωμένο γάλα σε σκόνη, ή περιορίζονται στα τυριά με προστατευόμενη ονομασία προέλευσης ή προστατευόμενη γεωγραφική ένδειξη.
                  
               
                     (5)
                  
                  
                     Η διαταραχή της αγοράς του τυριού μπορεί να αντιμετωπιστεί με την αποθεματοποίηση. Ως εκ τούτου, είναι σκόπιμο να χορηγηθεί ενίσχυση για την ιδιωτική αποθεματοποίηση τυριού.
                  
               
                     (6)
                  
                  
                     Το άρθρο 17 του κανονισμού (ΕΕ) αριθ. 1308/2013 προβλέπει τη χορήγηση ενίσχυσης για ιδιωτική αποθεματοποίηση μόνο των τυριών που φέρουν προστατευόμενη ονομασία προέλευσης ή προστατευόμενη γεωγραφική ένδειξη σύμφωνα με τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (3). Ωστόσο, τα τυριά με προστατευόμενη ονομασία προέλευσης ή προστατευόμενη γεωγραφική ένδειξη αντιπροσωπεύουν ένα μικρό μόνο μερίδιο της συνολικής ενωσιακής παραγωγής τυριού. Για λόγους επιχειρησιακής και διοικητικής αποτελεσματικότητας, είναι σκόπιμο να προβλεφθεί ενιαίο καθεστώς ενίσχυσης για ιδιωτική αποθεματοποίηση, που να καλύπτει όλα τα είδη τυριών.
                  
               
                     (7)
                  
                  
                     Κρίνεται σκόπιμο να εξαιρεθούν τα τυριά που δεν είναι κατάλληλα για αποθεματοποίηση.
                  
               
                     (8)
                  
                  
                     Είναι σκόπιμο να καθοριστούν, αφενός, ανώτατο όριο για τη μέγιστη ποσότητα που θα καλύπτεται από το καθεστώς και, αφετέρου, η κατανομή της συνολικής ποσότητας ανά κράτος μέλος βάσει της παραγωγής τυριών τους.
                  
               
                     (9)
                  
                  
                     Ο κατ’ εξουσιοδότηση κανονισμός (ΕΕ) 2016/1238 της Επιτροπής (4) και ο εκτελεστικός κανονισμός (ΕΕ) 2016/1240 της Επιτροπής (5) θεσπίζουν κανόνες σχετικά με την εφαρμογή της ενίσχυσης για ιδιωτική αποθεματοποίηση. Εκτός αντιθέτων διατάξεων του παρόντος κανονισμού, οι εφαρμοστέες διατάξεις του κατ’ εξουσιοδότηση κανονισμού (ΕΕ) 2016/1238 και του εκτελεστικού κανονισμού (ΕΕ) 2016/1240 σχετικά με την ιδιωτική αποθεματοποίηση τυριών με προστατευόμενη ονομασία προέλευσης ή προστατευόμενη γεωγραφική ένδειξη θα πρέπει να εφαρμόζονται, τηρουμένων των αναλογιών, στο ενιαίο καθεστώς ενίσχυσης για ιδιωτική αποθεματοποίηση που θεσπίζεται με τον παρόντα κανονισμό.
                  
               
                     (10)
                  
                  
                     Το ποσό της ενίσχυσης θα πρέπει να καθοριστεί εκ των προτέρων, ώστε να είναι δυνατή η εφαρμογή ενός γρήγορου και ευέλικτου επιχειρησιακού συστήματος. Το ποσό της ενίσχυσης θα πρέπει να καθοριστεί βάσει του κόστους αποθεματοποίησης και άλλων σχετικών στοιχείων της αγοράς. Κρίνεται σκόπιμο να καθοριστεί ενίσχυση για την κάλυψη των πάγιων εξόδων εισόδου των σχετικών προϊόντων στο απόθεμα και εξόδου από αυτό, καθώς και ενίσχυση ανά ημέρα αποθεματοποίησης για την κάλυψη του κόστους αποθεματοποίησης και χρηματοδότησης.
                  
               
                     (11)
                  
                  
                     Για λόγους διοικητικής αποτελεσματικότητας και απλούστευσης, οι αιτήσεις θα πρέπει να αφορούν μόνο το τυρί που έχει ήδη αποθεματοποιηθεί και δεν θα πρέπει να απαιτείται εγγύηση.
                  
               
                     (12)
                  
                  
                     Για λόγους διοικητικής αποτελεσματικότητας και απλούστευσης, θα πρέπει να καθοριστεί η ελάχιστη ποσότητα προϊόντων που πρέπει να αφορά κάθε αίτηση.
                  
               
                     (13)
                  
                  
                     Τα μέτρα που έχουν θεσπιστεί για την αντιμετώπιση της πανδημίας COVID-19 ενδέχεται να επηρεάσουν τη συμμόρφωση με τις απαιτήσεις για τους επιτόπιους ελέγχους όσον αφορά την ενίσχυση για ιδιωτική αποθεματοποίηση σύμφωνα με το άρθρο 60 του εκτελεστικού κανονισμού (ΕΕ) 2016/1240. Είναι σκόπιμο να παρασχεθεί ευελιξία στα κράτη μέλη τα οποία αφορούν τα εν λόγω μέτρα, με την παροχή της δυνατότητας διενέργειας φυσικών ελέγχων μόνο σε αντιπροσωπευτικό στατιστικό δείγμα, με την παράταση της περιόδου διενέργειας των ελέγχων εισόδου στο απόθεμα ή με την αντικατάστασή τους με τη χρήση άλλων σχετικών αποδεικτικών στοιχείων, καθώς και με τη μη απαίτηση διενέργειας αιφνιδιαστικών ελέγχων. Συνεπώς, είναι σκόπιμο να προβλεφθεί παρέκκλιση από ορισμένες διατάξεις του εκτελεστικού κανονισμού (ΕΕ) 2016/1240 για τους σκοπούς του παρόντος κανονισμού.
                  
               
                     (14)
                  
                  
                     Για να έχει άμεσο αντίκτυπο στην αγορά και να συμβάλει στη σταθεροποίηση των τιμών, το προσωρινό μέτρο που προβλέπεται στον παρόντα κανονισμό θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            
               1.   Ο παρών κανονισμός προβλέπει έκτακτο και προσωρινό καθεστώς ενίσχυσης για ιδιωτική αποθεματοποίηση τυριών του κωδικού ΣΟ 0406, εκτός από τα τυριά που δεν είναι κατάλληλα για περαιτέρω αποθεματοποίηση πέραν της περιόδου ωρίμασης που αναφέρεται στο άρθρο 2.
            
            
               2.   Η μέγιστη ποσότητα προϊόντος ανά κράτος μέλος που υπόκειται στο καθεστώς ενίσχυσης για ιδιωτική αποθεματοποίηση το οποίο αναφέρεται στην παράγραφο 1 παρατίθεται στο παράρτημα του παρόντος κανονισμού. Τα κράτη μέλη εξασφαλίζουν ότι εφαρμόζεται σύστημα που βασίζεται σε αντικειμενικά κριτήρια χωρίς διακρίσεις, έτσι ώστε να μη σημειώνεται υπέρβαση των μέγιστων ποσοτήτων που τους έχουν κατανεμηθεί.
            
            
               3.   Εκτός αντιθέτων διατάξεων του παρόντος κανονισμού, οι εφαρμοστέες διατάξεις του κατ’ εξουσιοδότηση κανονισμού (ΕΕ) 2016/1238 και του εκτελεστικού κανονισμού (ΕΕ) 2016/1240 σχετικά με την ιδιωτική αποθεματοποίηση τυριών με προστατευόμενη ονομασία προέλευσης ή προστατευόμενη γεωγραφική ένδειξη εφαρμόζονται, τηρουμένων των αναλογιών, στο καθεστώς ενίσχυσης για ιδιωτική αποθεματοποίηση που αναφέρεται στην παράγραφο 1.
            
         
         
            Άρθρο 2
            Επιλέξιμα προϊόντα
            Για να είναι επιλέξιμο για ενίσχυση στο πλαίσιο του καθεστώς ενίσχυσης για ιδιωτική αποθεματοποίηση που αναφέρεται στο άρθρο 1 παράγραφος 1 (στο εξής: ενίσχυση), το τυρί πρέπει να είναι υγιούς, ανόθευτης και σύμφωνης προς τα συναλλακτικά ήθη ποιότητας, και ενωσιακής καταγωγής. Η ελάχιστη ηλικία του τυριού, την ημέρα έναρξης της σύμβασης αποθεματοποίησης, αντιστοιχεί είτε στην περίοδο ωρίμασης που ορίζεται στις προδιαγραφές προϊόντος για τα τυριά που φέρουν προστατευόμενη ονομασία προέλευσης ή προστατευόμενη γεωγραφική ένδειξη σύμφωνα με τον κανονισμό (ΕΕ) αριθ. 1151/2012 είτε σε κανονική περίοδο ωρίμασης που ορίζεται από τα κράτη μέλη για τα άλλα τυριά.
         
         
            Άρθρο 3
            Υποβολή και παραδεκτό των αιτήσεων
            
               1.   Αιτήσεις ενίσχυσης μπορούν να υποβάλλονται από την 7η Μαΐου 2020. Καταληκτική ημερομηνία για την υποβολή αιτήσεων είναι η 30ή Ιουνίου 2020.
            
            
               2.   Οι αιτήσεις αφορούν προϊόντα που είναι ήδη αποθεματοποιημένα.
            
            
               3.   Η ελάχιστη ποσότητα ανά αίτηση είναι 0,5 τόνοι.
            
         
         
            Άρθρο 4
            Ποσό της ενίσχυσης και περίοδος αποθεματοποίησης
            
               1.   Το ποσό της ενίσχυσης καθορίζεται ως εξής:
               
                           —
                        
                        
                           15,57 EUR ανά τόνο αποθεματοποίησης για την κάλυψη των παγίων εξόδων αποθεματοποίησης,
                        
                     
                           —
                        
                        
                           0,40 EUR ανά τόνο ανά ημέρα συμβατικής αποθεματοποίησης.
                        
                     
            
               2.   Η συμβατική αποθεματοποίηση λήγει την προηγουμένη της εξόδου από το απόθεμα.
            
            
               3.   Ενίσχυση μπορεί να χορηγηθεί μόνον εφόσον η περίοδος συμβατικής αποθεματοποίησης κυμαίνεται από 60 έως 180 ημέρες.
            
         
         
            Άρθρο 5
            Έλεγχοι
            
               1.   Κατά παρέκκλιση από το άρθρο 60 παράγραφοι 1 και 2 του εκτελεστικού κανονισμού (ΕΕ) 2016/1240, όταν, λόγω των μέτρων που έχουν ληφθεί για την αντιμετώπιση της πανδημίας COVID-19 (στο εξής: μέτρα), ο οργανισμός πληρωμών δεν είναι σε θέση να διενεργήσει εγκαίρως τους ελέγχους που αναφέρονται στο άρθρο 60 παράγραφοι 1 και 2 του εν λόγω κανονισμού, το οικείο κράτος μέλος μπορεί:
               
                           α)
                        
                        
                           να παρατείνει την περίοδο που αναφέρεται στο άρθρο 60 παράγραφος 1 πρώτο εδάφιο για τη διενέργεια των εν λόγω ελέγχων κατά έως και 30 ημέρες μετά τη λήξη των μέτρων· ή
                        
                     
                           β)
                        
                        
                           να υποκαταστήσει τους εν λόγω ελέγχους, κατά την περίοδο εφαρμογής των μέτρων, με τη χρήση σχετικών αποδεικτικών στοιχείων, συμπεριλαμβανομένων φωτογραφιών με γεωσήμανση ή άλλων αποδεικτικών στοιχείων σε ηλεκτρονική μορφή.
                        
                     
            
               2.   Κατά παρέκκλιση από το άρθρο 60 παράγραφος 2 δεύτερο εδάφιο του εκτελεστικού κανονισμού (ΕΕ) 2016/1240, διενεργούνται φυσικοί έλεγχοι για την επαλήθευση της συμβατικής ποσότητας σε αντιπροσωπευτικό στατιστικό δείγμα τουλάχιστον 5 % των παρτίδων που καλύπτουν τουλάχιστον το 5 % των συνολικών ποσοτήτων σε αποθεματοποίηση.
            
            
               3.   Κατά παρέκκλιση από το άρθρο 60 παράγραφος 3 πρώτο εδάφιο του εκτελεστικού κανονισμού (ΕΕ) 2016/1240, όταν, λόγω των μέτρων, ο οργανισμός πληρωμών δεν είναι σε θέση να διενεργήσει τους αιφνιδιαστικούς επιτόπιους ελέγχους, ο οργανισμός αυτός δεν υποχρεούται να πραγματοποιεί αιφνιδιαστικούς ελέγχους κατά τη διάρκεια της περιόδου εφαρμογής των μέτρων.
            
         
         
            Άρθρο 6
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Απριλίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 671.
         
            (2)  ΕΕ L 347 της 20.12.2013, σ. 549.
         
            (3)  Κανονισμός (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1).
         
            (4)  Κατ’ εξουσιοδότηση κανονισμός (ΕΕ) 2016/1238 της Επιτροπής, της 18ης Μαΐου 2016, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (ΕΕ L 206 της 30.7.2016, σ. 15).
         
            (5)  Εκτελεστικός κανονισμός (ΕΕ) 2016/1240 της Επιτροπής, της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (ΕΕ L 206 της 30.7.2016, σ. 71).
      
      
         
            ΠΑΡΑΡΤΗΜΑ
            
                        Κράτος μέλος
                     
                     
                        Μέγιστες ποσότητες (τόνοι)
                     
                  
                        Βέλγιο
                     
                     
                        1 130 
                     
                  
                        Βουλγαρία
                     
                     
                        889
                     
                  
                        Τσεχία
                     
                     
                        1 265 
                     
                  
                        Δανία
                     
                     
                        4 373 
                     
                  
                        Γερμανία
                     
                     
                        21 726 
                     
                  
                        Εσθονία
                     
                     
                        434
                     
                  
                        Ιρλανδία
                     
                     
                        2 180 
                     
                  
                        Ελλάδα
                     
                     
                        2 121 
                     
                  
                        Ισπανία
                     
                     
                        4 592 
                     
                  
                        Γαλλία
                     
                     
                        18 394 
                     
                  
                        Κροατία
                     
                     
                        300
                     
                  
                        Ιταλία
                     
                     
                        12 654 
                     
                  
                        Κύπρος
                     
                     
                        270
                     
                  
                        Λετονία
                     
                     
                        459
                     
                  
                        Λιθουανία
                     
                     
                        978
                     
                  
                        Λουξεμβούργο
                     
                     
                        27
                     
                  
                        Ουγγαρία
                     
                     
                        809
                     
                  
                        Μάλτα
                     
                     
                        28
                     
                  
                        Κάτω Χώρες
                     
                     
                        8 726 
                     
                  
                        Αυστρία
                     
                     
                        1 959 
                     
                  
                        Πολωνία
                     
                     
                        8 277 
                     
                  
                        Πορτογαλία
                     
                     
                        775
                     
                  
                        Ρουμανία
                     
                     
                        931
                     
                  
                        Σλοβενία
                     
                     
                        157
                     
                  
                        Σλοβακία
                     
                     
                        413
                     
                  
                        Φινλανδία
                     
                     
                        843
                     
                  
                        Σουηδία
                     
                     
                        792
                     
                  
                        Ηνωμένο Βασίλειο
                     
                     
                        4 499